Poliţia turcă a reţinut miercuri 210 persoane, după ce a folosit gaze lacrimogene şi gloanţe de cauciuc pentru a-i împiedica pe protestatari să ajungă în Piaţa Taksim, punctul tradiţional al mitingurilor de 1 Mai din Istanbul, relatează Reuters, citând un bilanţ anunţat de ministrul de Interne Ali Yerlikaya.
Preşedintele Tayyip Erdogan a declarat în ajunul zilei de 1 Mai că protestele anuale nu vor avea loc în Piaţa Taksim, care a fost izolată de poliţie. Experţii juridici spun că această măsură încalcă dreptul turcilor de a organiza reuniuni şi demonstraţii publice, drept susţinut de Curtea Constituţională într-o hotărâre din octombrie anul trecut.
Liderul principalului partid de opoziţie din Turcia, Partidul Republican al Poporului (CHP), Ozgur Ozel, a cerut ca mitingul să se desfăşoare în piaţă, în ciuda interdicţiei emise de biroul guvernatorului din Istanbul. "Dacă 1 Mai nu este sărbătorit în principala piaţă a ţării, democraţia este în pericol. Această luptă va continua până când Taksim va fi liberă", a declarat Ozel reporterilor.
May Day in Turkey: Workers clash with police after the Turkish government banned May Day protests in central Taksim Square in Istanbul. pic.twitter.com/qd9i9TyBvi
— kakasloi 🔻☭ (@kakasloi) May 1, 2024
Ozel şi primarul Istanbulului, Ekrem Imamoglu, care a fost reales în acest an pe lista CHP, s-au alăturat apoi muncitorilor şi membrilor sindicatelor pentru marşul spre Piaţa Taksim, pentru a protesta faţă de inflaţia în creştere şi faţă de dificultăţile economice. Cu toate acestea, comitetul de organizare a zilei de 1 Mai a anunţat la scurt timp după aceea sfârşitul demonstraţiei de la Sarachane în urma intervenţiei poliţiei, un anunţ întâmpinat cu huiduieli furioase din partea mulţimii.
Autorităţile au desfăşurat lunetişti pe apeductul istoric Valens din Saraçhane şi au făcut o baricadă din vehicule cu tunuri de apă şi zeci de poliţişti, blocând toate rutele către piaţă.
Unii protestatari au aruncat cu pietre în forţele de securitate încercând să treacă de baricade.
Yerlikaya a declarat că peste 42.000 de agenţi de poliţie au fost mobilizaţi la Istanbul pentru demonstraţiile care se organizează în fiecare an pentru a marca Ziua Internaţională a Muncii. Protestele se concentrează adesea în Piaţa Taksim, unde 34 de persoane au fost ucise în timpul demonstraţiilor din 1 mai 1977.